
Charakteristika materskej školy
	Materská škola podporuje osobnostný rozvoj detí v oblasti intelektuálnej, telesnej, morálnej, sociálno-emocionálnej, environmentálnej a estetickej. Rozvíja predpoklady na ďalšie vzdelávanie, prípravu na život v spoločnosti v súlade s vekovými a individuálnymi osobitosťami detí. 
	Materská škola pracuje podľa vlastného Školského  vzdelávacieho programu vypracovaného podľa Štátneho vzdelávacieho programu. V školskom vzdelávacom programe Zvedavá sovička sú vymedzené vlastné ciele a poslanie výchovy a vzdelávania. 
	Materská škola má 1 triedu. Poskytuje celodennú  výchovno-vzdelávaciu činnosť deťom predškolského veku od 3 do 6 rokov a deťom s odloženou povinnou školskou dochádzkou. Materská škola je umiestnená v spoločnej budove spolu so ZŠ. Je to typizovaná budova s priestranným exteriérom. Interiér MŠ tvorí šatňa, jedna trieda, sociálne zariadenie, miestnosť pre upratovačku a jedáleň s výdajňou stravy, ktorá sa využíva spoločne so ZŠ. Jedáleň je umiestnená na poschodí. Nachádza sa tam aj miestnosť určená na odkladanie didaktických aj metodických pomôcok, sociálne zariadenie a povala slúžiaca na uskladnenie nepoužívaných predmetov. Spoločný priestor na prízemí - hala o rozlohe 102,5 m2 ma viacúčelový charakter. Počas výchovno-vzdelávacej činnosti sa využíva na relaxačné cvičenia, pohybové hry za nepriaznivých poveternostných podmienok miesto pobytu vonku, výchovno-vzdelávacie aktivity, spoločné programy so ZŠ, rôzne besiedky a tvorivé dielne. Miestnosti sú vykurované UK. Skrine v šatni sú vybavené skrinkami s vešiakmi a úložným priestorom na ošatenie a topánky. 
	Čo sa týka exteriéru, predný aj zadný dvor je vybavený novým detským náradím, ktoré využívajú aj deti ZŠ. Na prednom dvore sa nachádzajú  hojdačky pre menšie a väčšie deti, pieskovisko, senzomotorický chodník, lavičky na posedenie a dopravné ihrisko. Predný dvor  skrášľuje kvetinový záhon. Na zadnom dvore sa nachádzajú preliezačky, domček so šmykľavkami a lezeckou stenou, pieskovisko, lavičky na posedenie a plocha vhodná na loptové športy ako je futbal. Materskú školu navštevujú deti spravidla od 3 rokov. Podľa požiadaviek rodičov uplatňujeme všetky formy výchovy a vzdelávania tak s celodennou ako aj poldennou dochádzkou. Materská škola pripravuje na život v spoločnosti v súlade s individuálnymi a vekovými osobitosťami detí. Rešpektuje zásady humanizácie a demokratizácie. 
Práva a povinnosti dieťaťa 
Dieťa má právo na: 
· rovnoprávny prístup k vzdelaniu;
· bezplatné vzdelanie pre päťročné deti pred začiatkom plnenia povinnej školskej dochádzky v materskej škole;
· vzdelanie v slovenskom jazyku v rozsahu ustanovenom zákonom;
· individuálny prístup rešpektujúci jeho schopnosti a možnosti, nadanie a zdravotný stav v rozsahu ustanovenom zákonom;
· úctu k jeho vierovyznaniu, svetonázoru, národnostnej a etnickej príslušnosti; 
· poskytovanie poradenstva a služieb spojených s výchovou a vzdelávaním; 
· výchovu a vzdelávanie v bezpečnom a hygienicky vyhovujúcom prostredí; 
· organizáciu výchovy a vzdelávania primeranú jeho veku, schopnostiam, záujmom, zdravotnému stavu a v súlade so zásadami psychohygieny; 
· úctu k svojej osobe a na zabezpečenie ochrany proti fyzickému, psychickému a sexuálnemu násiliu; 
· na informácie týkajúce sa jeho osoby a jeho výchovno-vzdelávacích výsledkov; 
· dieťa so špeciálnymi výchovno-vzdelávacími potrebami má právo na výchovu a vzdelávanie s využitím špecifických foriem a metód, ktoré zodpovedajú jeho potrebám, a na vytvorenie nevyhnutných podmienok, ktoré túto výchovu a vzdelávanie umožňujú. 
Povinnosti dieťaťa: 
· neobmedzovať svojim konaním práva ostatných osôb zúčastňujúcich sa výchovy a vzdelávania; 
· dodržiavať školský poriadok školy a ďalšie vnútorné predpisy školy; 
· chrániť pred poškodením majetok školy, ktorý škola využíva na výchovu a vzdelávanie; 
· konať tak, aby neohrozovalo svoje zdravie a bezpečnosť, ako aj zdravie a bezpečnosť ďalších osôb zúčastňujúcich sa na výchove a vzdelávaní; 
· ctiť si ľudskú dôstojnosť svojich spolužiakov a zamestnancov školy; 
· rešpektovať pokyny zamestnancov školy, ktoré sú v súlade so všeobecne záväznými právnymi predpismi, vnútornými predpismi školy a dobrými mravmi.
Práva a povinnosti zákonných zástupcov 
Zákonný zástupca má právo: 
· vybrať pre svoje dieťa materskú školu, ktorá poskytuje výchovu a vzdelávanie podľa zákona, zodpovedajúcu schopnostiam, zdravotnému stavu, záujmom a záľubám dieťaťa, jeho vierovyznaniu, svetonázoru, národnosti a etnickej príslušnosti
· žiadať aby sa v rámci výchovy a vzdelávania v škole poskytovali deťom informácie a vedomosti vecne a mnohostranne v súlade so súčasným poznaním sveta a v súlade s princípmi a cieľmi výchovy a vzdelávania podľa tohto zákona; 
· oboznámiť sa so vzdelávacím programom materskej školy a školským poriadkom; 
· byť informovaný o výchovno-vzdelávacích výsledkoch svojho dieťaťa; 
· na poskytnutie poradenských služieb vo výchove a vzdelávaní svojho dieťaťa. 
Zákonný zástupca je povinný: 
· vytvoriť pre dieťa podmienky na prípravu na výchovu a vzdelávanie v škole; 
· dodržiavať podmienky výchovno-vzdelávacieho procesu svojho dieťaťa určené školským poriadkom; 
· dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby; 
· informovať školu o zmene zdravotnej spôsobilosti jeho dieťaťa, jeho zdravotných problémoch alebo iných závažných skutočnostiach, ktoré by mohli mať vplyv na priebeh výchovy a vzdelávania; 
· nahradiť škodu, ktorú dieťa úmyselne spôsobilo; 
· prihlásiť dieťa na plnenie povinnej školskej dochádzky; 
· ak sa dieťa nemôže zúčastniť na výchove a vzdelávaní v škole, jeho zákonný zástupca je povinný oznámiť škole, bez zbytočného odkladu príčinu jeho neprítomnosti;
· zákonný zástupca dieťaťa je každoročne v septembri na plenárnom rodičovskom združení oboznámený so školským poriadkom Materskej školy Paňovce, potvrdí svojim podpisom, že mu rozumie a bude sa ním riadiť. 

Práva a povinnosti pedagogických zamestnancov
Pedagogický zamestnanec má právo na: 
· zabezpečenie podmienok potrebných na výkon pracovnej činnosti, najmä na ochranu pred prejavmi násilia zo strany detí, zákonných zástupcov alebo iných osôb, ktoré majú dieťa zverené do starostlivosti na základe rozhodnutia súdu a zo strany ďalších fyzických osôb alebo právnických osôb; 
· ochranu pred sociálno-patologickými prejavmi v správaní vedúcich pedagogických zamestnancov, ďalších zamestnancov, zriaďovateľa, zákonných zástupcov a iných fyzických osôb, alebo právnických osôb; 
· ochranu pred neodborným zasahovaním do výkonu pracovnej činnosti; 
· účasť na riadení školy prostredníctvom osobného členstva alebo volených zástupcov v poradných, metodických a samosprávnych orgánoch; 
· predkladanie návrhov na skvalitnenie výchovy a vzdelávania; 
· výber a uplatňovanie pedagogických metód, foriem, didaktických prostriedkov výchovy a vzdelávania a na výber odborných metód; 
· profesijný rozvoj; 
· objektívne hodnotenie výkonu pracovnej činnosti; 
· neodborným zasahovaním do výkonu pracovnej činnosti je zásah do výkonu pracovnej činnosti fyzickou osobou, ktorá nie je vedúcim zamestnancom pedagogického zamestnanca alebo odborného zamestnanca alebo nemá postavenie kontrolného orgánu. 
Pedagogický zamestnanec má v súvislosti s výkonom pracovnej činnosti postavenie chránenej osoby. 
Pedagogický zamestnanec je povinný: 
· chrániť a rešpektovať práva dieťaťa a jeho zákonného zástupcu; 
· zachovávať mlčanlivosť a chrániť pred zneužitím osobné údaje, informácie o zdravotnom stave a výsledky odborných vyšetrení detí, s ktorými prišiel do styku; 
· rešpektovať individuálne výchovno-vzdelávacie potreby dieťaťa s ohľadom na jeho schopnosti, možnosti, sociálne a kultúrne zázemie a odporúčania odborných zamestnancov;
· zdržať sa konania, ktoré vedie k porušovaniu práv ostatných zamestnancov; 
· správať sa v súlade s etickým kódexom pedagogických zamestnancov; 
· podieľať sa na vypracúvaní a vedení pedagogickej dokumentácie a ďalšej dokumentácie; 
· usmerňovať a objektívne hodnotiť výchovu a vzdelávanie dieťaťa; 
· podieľať sa na tvorbe a uskutočňovaní školského vzdelávacieho programu; 
· udržiavať a rozvíjať svoje profesijne kompetencie; 
· absolvovať aktualizačné vzdelávanie; 
· vykonávať pracovnú činnosť prostriedkami, metódami, formami a postupmi, ktoré zodpovedajú súčasným vedeckým poznatkom, hodnotám a cieľom školského vzdelávacieho programu; 
· poskytovať dieťaťu a zákonnému zástupcovi poradenstvo a odbornú pomoc spojenú s výchovou a vzdelávaním; 
· pravidelne informovať dieťa a zákonného zástupcu o priebehu a výsledkoch výchovy a vzdelávania;
· priamo podriadený riaditeľke školy, v prípade jej neprítomnosti zástupcovi školy; 
· vykonávať prácu v stanovenom čase, svedomito a odborne podľa svojich najlepších schopností a vedomostí v súlade s koncepciou predprimárnej výchovy a cieľmi materskej školy;
· je povinný plne využívať pracovný čas, základná miera výchovno-vzdelávacej činnosti je 28 hod. týždenne; 
· dodržiavať predpisy bezpečnosti a ochrane zdravia pri práci, s ktorými je riadne oboznámená a používať osobné ochranné prostriedky; 
· zodpovedá za výsledky výchovno-vzdelávacieho procesu, za bezpečnosť detí počas celého pobytu v materskej škole, od prevzatia od zákonných zástupcov, až po odovzdanie zákonným zástupcom, resp. inej učiteľke známej osobe na základe splnomocnenia od zákonných zástupcov; 
· dodržiavať a riadiť sa Štátnym vzdelávacím programom a Školským vzdelávacím programom, sprievodcom školským rokom na príslušný školský rok; 
· nahlásiť každú neprítomnosť na pracovisku (dovolenka, náhradné voľno, návšteva lekára), včas oznámiť riaditeľke školy. Žiadosť o čerpanie dovolenky, náhradného voľna, priepusty a cestovného príkazu pred nástupom vypísať na predpísanom tlačive, zaznamenávať príchod a odchod do dochádzky, evidovať práce súvisiace s pedagogickou prácou. Výmenu zmeny možno uskutočniť iba so súhlasom riaditeľky.; 
· dodržiavať pracovnú disciplínu, každé závažné porušenie pracovnej disciplíny je dôvodom na zápis; 
· na príkaz riaditeľky zastupovať prechodne neprítomnú učiteľku a v prípade potreby prevziať výchovno-vzdelávaciu činnosť v rozsahu určenom osobitným predpisom; 
· byť v škole v čase určenom rozvrhnutí pracovného času, v čase porád a schôdzi, zvolaných vedúcimi zamestnancami a združením rodičov, v čase určenom na prechodné zastupovanie inej učiteľky, v čase určenom na konzultácie so zákonnými zástupcami detí.
Ostatné činnosti súvisiace priamou výchovno-vzdelávacou činnosťou sú predovšetkým:
· osobná príprava na výchovno-vzdelávaciu činnosť;
· hodnotenie výsledkov výchovy a vzdelávania detí, pedagogická diagnostika;
· dozor nad deťmi pri mimoškolských aktivitách;
· príprava pomôcok a starostlivosť o zverené pomôcky;
· príprava materiálu na výchovno-vzdelávaciu činnosť;
· vypracúvanie dokumentácie ustanovenej osobitným predpisom (školský zákon);
· spolupráca s učiteľmi, s rodičmi a ostatnou verejnosťou na zabezpečenie kvality výchovno-vzdelávacieho procesu;
· starostlivosť o zverené učebné pomôcky a ostatné zariadenia MŠ slúžiacich k výchovno- vzdelávaciemu procesu;
· účasť na poradách zvolávaných vedúcim zamestnancom;
· účasť na rodičovských združeniach, na kultúrnych a iných akciách MŠ;
· aktívna účasť v poradných orgánoch školy;
· príprava a realizácia mimoškolských podujatí, olympiád, súťaží, verejných vystúpení detí, školských projektov;
· špecializované činnosti ak ide o pedagogického zamestnanca zaradeného do kariérovej pozície triedny učiteľ, uvádzajúci učiteľ;
· riadiace činnosti ak ide o vedúceho pedagogického zamestnanca;
· plnenie úloh vyplývajúcich z osobných predpisov alebo pokynov vedúceho zamestnanca, ktorý je zamestnancovi nadriadeným v súlade s pracovným poriadkom a pracovnou zmluvou;
· v rámci spolupráce so zariadeniami poradenstva a prevencie a materskou školou, riaditeľka umožňuje voľný prístup ich zástupcov do tried na základe informovaného súhlasu zákonných zástupcov všetkých detí v triede;
· konzultácie s pedagogickými zamestnancami: Rodičia majú možnosť konzultovať s pedagogickými zamestnancami denne, podľa dohody. Konzultácie sú z pravidla ústne, ale ak rodič, alebo pedagogický zamestnanec prejavia záujem, vyhotoví sa aj písomný záznam. Písomný záznam sa vyhotoví aj vtedy ak pedagogický zamestnanec opakovane rieši rovnaký problém, na ktorý bol rodič v predchádzajúcom čase upozornený. Pedagogickí zamestnanci okrem konzultácií môžu rodičom odporúčať pedagogickú literatúru, školenia a iné vhodné informácie z oblasti pedagogického pôsobenia na dieťa.

Prevádzka materskej školy
	Materská škola je v prevádzke od 6:45 hod. do 16:30 hod. Čas prevádzky bol určený po prerokovaní so zákonnými zástupcami a po súhlase so zriaďovateľom. Prevádzku materskej školy možno obmedziť alebo prerušiť. Cez letné prázdniny sa prevádzka materskej školy preruší najmenej na tri týždne a najviac na šesť týždňov a podľa pokynov zriaďovateľa z dôvodov potreby dôkladného čistenia priestorov materskej školy, dezinfekcie prostredia a hračiek, ako aj čerpania dovolenky zamestnancov. Prerušenie, alebo obmedzenie prevádzky materskej školy cez letné prázdniny oznámi riaditeľ spravidla dva mesiace vopred. Prevádzka materskej školy môže byť dočasne prerušená aj zo závažných dôvodov, ktoré ohrozujú zdravie detí, alebo môžu spôsobiť závažné škody /pri zníženom počte prihlásených detí, zvýšenej chorobnosti, epidémia chrípky/. So súhlasom zriaďovateľa a Štátneho zdravotného ústavu môže riaditeľka školy prerušiť, alebo obmedziť prevádzku materskej školy. Správny chod materskej školy zabezpečuje  riaditeľka materskej školy Katarína Bencová, výchovno-vzdelávaciu činnosť zabezpečuje riaditeľka materskej školy a službukonajúca učiteľka. 

Preberanie a odovzdávanie detí
Za bezpečnosť a ochranu zdravia dieťaťa zodpovedajú pedagogickí zamestnanci od prevzatia až po jeho odovzdanie zákonnému zástupcovi dieťaťa. Zákonný zástupca nesmie dieťa ponechať samotné v šatni, je povinný ho odovzdať pedagogickému zamestnancovi. Pedagogický zamestnanec môže odmietnuť prevzatie dieťaťa do materskej školy ak zistí, že jeho zdravotný stav nie je vhodný na prijatie dieťaťa do materskej školy /hustý sekrét z nosa, antibiotiká, hnačky, vracanie, kašeľ, silné prechladnutie/.
Ak dieťa v materskej škole počas dňa ochorie pedagogický zamestnanec zabezpečí jeho izoláciu od ostatných detí, dozor ním poverenou osobou a kontaktuje zákonného zástupcu dieťaťa. Na prevzatie dieťaťa z materskej školy môže zákonný zástupca písomne splnomocniť aj svoje dieťa staršie ako 10 rokov, prípadne inú pedagogickým zamestnancom známu osobu. Rodič preberá dieťa v čase od 12:15 hod. do 12:45 hod. alebo od 15:15 hod. do 16:30 hod. Ak rodič potrebuje priviesť alebo odviesť dieťa v inom čase, je potrebné o tom vopred informovať učiteľky. 
Dochádzka detí do materskej školy
	Zákonný zástupca privádza svoje dieťa spravidla do 8:00 hod. a prevezme ho spravidla do 16:30 hod. Spôsob dochádzky a spôsob stravovania dohodne zákonný zástupca s triednymi učiteľkami. 
	Neprítomnosť dieťaťa a odhlásenie zo stravy ohlási zákonný zástupca deň vopred. V prípade náhleho ochorenia tak urobí v daný deň najneskôr do 8:00 hod. telefonicky alebo osobne. V opačnom prípade uhrádza plnú výšku stravnej jednotky, ktorú dieťa v materskej škole poberá. V prípade dochádzky dieťaťa v priebehu dňa mimo stanoveného času dohodne zákonný zástupca čas jeho príchodu a spôsob stravovania tak, aby sa nenarušil priebeh činností ostatných detí. 
	 S účinnosťou od 1. septembra 2026 upravuje postup materskej školy pri ospravedlňovaní neprítomnosti dieťaťa plniaceho povinné predprimárne vzdelávanie a dieťaťa pokračujúceho v plnení povinného predprimárneho vzdelávania. Toto usmernenie sa nevzťahuje na ospravedlňovanie neprítomnosti detí na výchove a vzdelávaní, pre ktoré predprimárne vzdelávanie nie je povinné. Materská škola Paňovce postupuje podľa prísnejšieho režimu ospravedlňovania. 
Potvrdenie od lekára sa:
· nevyžaduje ak neprítomnosť dieťaťa z dôvodu ochorenia alebo úrazu trvá najviac 7 po sebe nasledujúcich vyučovacích dní a zároveň súhrne počas polroka školského roka najviac 21 vyučovacích dní;
· vyžaduje ak neprítomnosť dieťaťa z dôvodu ochorenia alebo úrazu trvá viac ako 7 po sebe nasledujúcich vyučovacích dní alebo súhrne počas pol roka školského roka viac ako 21 dní. 
Neprítomnosť dieťaťa z iného dôvodu ospravedlňuje materská škola na základe žiadosti zákonného zástupcu alebo zástupcu zariadenia. Vyhlásenie o bezinfekčnosti je písomné vyhlásenie o tom, že dieťa neprejavuje príznaky prenosného ochorenia a nemá nariadené karanténne opatrenie, predkladá ho zákonný zástupca materskej škole:
· pred prvým vstupom dieťaťa do materskej školy a
· vždy po neprítomnosti dieťaťa v materskej škole dlhšej ako päť kalendárnych dní (aj po prázdninách).

Ranný filter
Dieťa od zákonného zástupcu preberá učiteľ materskej školy. Materská škola zabezpečí, aby skutočnosť, či zdravotný stav dieťaťa umožňuje jeho prijatie do materskej školy, zisťovala každý deň zodpovedná službukonajúca učiteľka pred prijatím dieťaťa do materskej školy, učiteľka vykonáva tzv. ranný filter. Cieľom ranného filtra je identifikovať deti, ktoré navonok prejavujú zreteľné príznaky, ktoré by mohli znamenať infekčné ochorenie dieťaťa s možnosťou ohrozenia ostatných detí v materskej škole. Ranný filter nie je nástrojom vyvodzovania záverov o zdraví a chorobe dieťaťa. Pri vykonávaní ranného filtra  učiteľka materskej školy pohľadom skontroluje oči, uši, nos a viditeľné časti kože.
Učiteľka dieťa odmietne prevziať do materskej školy, ak:
· má oči výrazne lesklé alebo červené, s hnisavým výtokom („karpinami“), 
· mu z uší vyteká tekutina a je zaschnutá na ušnici,
·  mu z nosa vyteká hustá skalená tekutina, okolie nosa má červené, podráždené, 
· má na tvári alebo na končatinách zapálené, hnisajúce miesta a miesta aj s chrastami, 
· má intenzívny dusivý kašeľ alebo výrazný vlhký produktívny kašeľ. 
Ak dieťa tieto príznaky nemá, učiteľka dieťa od zákonného zástupcu prevezme. Učiteľka môže odmietnuť prebrať dieťa, ak zistí, že nie je zdravotne spôsobilé na pobyt v materskej škole. Výsledok ranného filtra, aktuálny počet prítomných detí učiteľka zapíše do na to určeného zošita. Do zošita ranného filtra učiteľka zapisuje aj zmenu v zdravotnom stave dieťaťa a úrazy (aj drobné) počas dňa. Učiteľka vykoná vizuálnu kontrolu vlasovej časti hlavy z dôvodu prevencie pred pedikulózou. Vykonanie tejto kontroly učiteľka zapíše do zošita ranného filtra.
Dieťa materskú školu nesmie navštevovať počas antibiotickej liečby, ak ochorie na niektoré infekčné ochorenie, prípadne u dieťaťa sa zistí prítomnosť parazitov vrátane vší. Zákonný zástupca má oznamovaciu povinnosť, ak jeho dieťa ochorie na niektoré infekčné ochorenie, prípadne u dieťaťa zistí prítomnosť parazitov. V materskej škole je podávanie liekov zakázané. 

Osobné veci dieťaťa je potrebné označiť menom tak, aby boli rozpoznateľné pre zamestnancov materskej školy i pre dieťa. Do materskej školy je zakázané nosiť drobné predmety, ktoré dieťa môže prehltnúť, nebezpečné hračky a predmety s ostrými hranami, nefunkčné zapaľovače, mobilné telefóny, peniaze, žuvačky, cukríky a pod. Za prinesenú hračku materská škola nezodpovedá. 

Evidencia školských úrazov	 
Učiteľka je povinná zapísať úraz, ku ktorému došlo počas výchovno-vzdelávacej činnosti a pri činnostiach organizovaných školou do evidencie školských úrazov. Drobné úrazy ako sú poškriabanie, či rozbité koleno zapíše do zošita, v ktorom je vedený ranný filter. V prípade úrazu, ktorý ohrozuje život dieťaťa, učiteľka požiada o privolanie rýchlej zdravotnej pomoci a zákonných zástupcov ktorúkoľvek zamestnankyňu a súčasne dáva dieťaťu prvú pomoc. Ak je potrebné ošetrenie v nemocnici, službukonajúca učiteľka sprevádza dieťa až do príchodu zákonného zástupcu. Úraz zaznamená v zošite úrazov a lekársku správu odovzdá zákonnému zástupcovi dieťaťa.
Elektrické spotrebiče, vypínače, zásuvky a elektrické vedenie musí byť zabezpečené proti možnosti použitia deťmi. 
Do priestorov materskej školy vrátane školského dvora je zákaz vodenia psov či iných zvierat. Tento zákaz neplatí v prípade realizácie organizovanej výchovno-vzdelávacej činnosti, ktorá si vyžaduje prítomnosť zvierat či iných živočíchov. Tieto zvieratá musia byť ošetrené veterinárnym lekárom a prítomný musí byť aj majiteľ zvieraťa.	

Podmienky prijatia detí do MŠ, prijímanie detí do materskej školy
 	Do materskej školy sa deti prijímajú na základe elektronickej prihlášky zverejnenej na webovom sídle materskej školy, spolu s potvrdením o zdravotnom stave dieťaťa   od všeobecného lekára pre deti a dorast. Ak ide o dieťa so špeciálnymi výchovno-vzdelávacími potrebami, zákonný zástupca do elektronickej prihlášky priloží aj vyjadrenie príslušného zariadenia výchovného poradenstva a prevencie. Žiadosť podaná bez týchto potvrdení nie je kompletná, nebude akceptovaná. Rozhodnutie o odklade plnenia povinnej školskej dochádzky predloží zákonný zástupca riaditeľovi materskej školy spravidla do 15. apríla. Rozhodnutie o dodatočnom odklade plnenia povinnej školskej dochádzky predloží zákonný zástupca spolu so žiadosťou o prijatie dieťaťa do materskej školy aj s potvrdením o zdravotnom stave dieťaťa od všeobecného lekára pre deti a dorast. 
Dieťa po dovŕšení dvoch rokov môže byť prijaté do materskej školy ak sú vytvorené vhodné materiálne, personálne a iné podmienky. Do materskej školy sa prijímajú deti spravidla po dovŕšení troch rokov k 31.08. daného roka. 
Ak to kapacitné možnosti dovoľujú deti sa prijímajú aj počas kalendárneho roka. Miesto a termín podávania žiadostí pre nasledujúci školský rok zverejní riaditeľ po dohode so zriaďovateľom na budove materskej školy a inom verejne dostupnom mieste spravidla v mesiaci. Riaditeľ spolu s miestom a termínom zverejní podmienky prijímania detí do materskej školy. Prednostne sa prijímajú deti s odloženou povinnou školskou dochádzkou. 
Ostatné podmienky prijímanie detí do MŠ určí riaditeľ po prerokovaní s pedagogickou radou školy a zverejní na viditeľnom mieste. Z dôvodu ľahšej adaptácie možno prijať dieťa na čas adaptačného pobytu, v ktorom zákonný zástupca privádza dieťa do materskej školy postupne na jednu hodinu, dve hodiny, najviac na štyri hodiny, spolupracuje s pedagogickými zamestnancami a po prevzatí dieťaťa z materskej školy zabezpečuje riadnu starostlivosť o dieťa.  Ak sa dieťa zadaptuje v materskej škole môže po dohode zákonného zástupcu s riaditeľom školy pravidelne navštevovať materskú školu v dohodnutom čase. Pri zníženej adaptačnej schopnosti môže riaditeľ po prerokovaní so zákonným zástupcom rozhodnúť o prerušení dochádzky dieťaťa do materskej školy na dohodnutý čas. Do triedy možno prijať najviac dve deti so špeciálno-vzdelávacími potrebami, mentálne, zmyslovo, alebo telesne postihnuté deti, deti s narušenou komunikačnou schopnosťou, deti s poruchami správania, s autizmom,  pričom sa najvyšší počet detí v triede znižuje o dve deti za každé zdravotne znevýhodnené dieťa. Výkonom práv začleneného dieťaťa so špeciálnymi výchovno-vzdelávacími potrebami nemôžu byť obmedzené práva ostatných detí, ktoré sú účastníkmi výchovy a vzdelávania. Elektronické rozhodnutie o prijatí dieťaťa resp. neprijatí dieťaťa do materskej školy bude zverejnené na výveske elektronickej prihlášky alebo doručí riaditeľ školy zákonnému zástupcovi do 30 dní od podania žiadosti.
Podľa § 59a ods. 1 zákona č. 245/2008 o výchove a vzdelávaní (školský zákon) a o zmene a doplnení niektorých zákonov, povinné predprimárne vzdelávanie plní dieťa v spádovej materskej škole, ak zákonný zástupca alebo zástupca zariadenia pre dieťa nevyberie inú materskú školu. Dieťa môže plniť povinné predprimárne vzdelávanie aj v inej ako spádovej materskej škole, ak ho riaditeľ tejto materskej školy prijme na predprimárne vzdelávanie. Podľa § 59a ods. 2 školského zákona, riaditeľ spádovej materskej školy je povinný prednostne prijať na povinné predprimárne vzdelávanie deti s trvalým pobytom v obci a deti umiestnené v zariadení na základe rozhodnutia súdu. Materská škola Paňovce, Paňovce 96 je spádovou materskou školou pre obec Paňovce.  Ak dieťa do materskej školy nenastúpi do 15. septembra školského roku bez upovedomenia riaditeľky materskej školy, vydá riaditeľka rozhodnutie o predčasnom ukončení dochádzky dieťaťa a na jeho miesto prijme iné dieťa. Neplatí pre dieťa, ktoré plní povinné predprimárne vzdelávanie. 

Kritéria prijímania detí do materskej školy 
Riaditeľka materskej školy prednostne prijíma detí podľa týchto kritérií: 
· na predprimárne vzdelávanie sa prijíma dieťa od troch rokov veku (k 31.8. príslušného roka), výnimočne možno prijímať dieťa od dovŕšenia dvoch rokov veku, ak sú v materskej škole vytvorené vhodné kapacitné, personálne, materiálne a iné podmienky; 
· pre dieťa, ktoré dosiahlo 5 rokov veku do 31.8. príslušného roka je predprimárne vzdelávanie povinné. Tieto deti sa budú prijímať do materskej školy podľa trvalého bydliska.;
· ak dieťa po dovŕšení 6 roka veku nedosiahlo školskú zrelosť, riaditeľ školy rozhodne o pokračovaní plnenia povinného predprimárneho vzdelávania v materskej škole na základe písomného súhlasu príslušného zariadenia výchovného poradenstva a prevencie, písomného súhlasu všeobecného lekára pre deti a dorast a s informovaným súhlasom zákonného zástupcu alebo zástupcu zariadenia; 
· ak zákonný zástupca dieťaťa požiada, aby bolo na povinné predprimárne vzdelávanie v materskej škole prijaté dieťa, ktoré nedovŕšilo 5 rok veku do 31.8. príslušného roka je povinný k žiadosti predložiť súhlasné vyjadrenie príslušného zariadenia výchovného poradenstva a prevencie a súhlasné vyjadrenie všeobecného lekára pre deti a dorast.; 
· ak ide o dieťa so špeciálnymi výchovno-vzdelávacími potrebami k žiadosti o prijatie dieťaťa na predprimárne vzdelávanie sa prikladá aj vyjadrenie príslušného zariadenia výchovného poradenstva a prevencie a odporúčanie všeobecného lekára pre deti a dorast.
Úhrada poplatkov v materskej škole
	Za pobyt dieťaťa v MŠ prispieva zákonný zástupca na čiastočnú úhradu výdavkov materskej školy mesačne na jedno dieťa sumou najviac do 15 % sumy životného minima na jedno nezaopatrené dieťa.. Výšku určí v súlade s § 28 ods. 5 č. 245 /2008 Z. z. O výchove a vzdelávaní / školský zákon / a o zmene a doplnení niektorých zákonov a § 5 ods.6 zákona č. 596 / 2003 Z. z. o štátnej správe v školstve a školskej samospráve zriaďovateľ – Všeobecne záväzným predpisom. /ďalej len VZN/.
Príspevok na čiastočnú úhradu za pobyt dieťaťa v materskej školy neuhrádza zákonný zástupca dieťaťa:
· ktoré má rok pre plnením povinnej školskej dochádzky; 
· zákonný zástupca predloží doklad o tom, že je poberateľom dávky v hmotnej núdzi;
· ak je dieťa umiestnené v zariadení na základe rozhodnutia súdu;
· ak má prerušenú dochádzku do materskej školy na viac ako 30 po sebe nasledujúcich kalendárnych dní z dôvodu choroby a zákonný zástupca predloží potvrdenie od lekára alebo čestné vyhlásenie zákonného zástupcu o dôvodoch neprítomnosti dieťaťa v materskej škole.
	Zákonný zástupca dieťaťa je povinný uhradiť príspevok za čiastočnú úhradu nákladov za pobyt dieťaťa v materskej škole najneskôr do 20. dňa v kalendárnom mesiaci, čo činí sumu 20 eur mesačne pre dieťa s trvalým pobytom v mieste materskej školy a 33 eur mesačne pre dieťa s trvalým pobytom mimo miesta materskej školy.
 	Okrem príspevku na čiastočnú úhradu nákladov za pobyt dieťaťa v materskej škole je povinný uhradiť aj náklady na stravovanie dieťaťa v materskej škole.
Vnútorná organizácia materskej školy
	Materská škola je heterogénna.
Organizácia prevádzky podľa aktivít denného režimu
Učiteľka počas aktivít odchádza od detí len v krajnom prípade a na nevyhnutne potrebný čas, pričom o dozor požiada inú zamestnankyňu školy. Pri organizácii činností spojených s uspokojovaním základných fyziologických potrieb detí má učiteľka vždy na zreteli dodržiavanie psychohygieny detí a ochrany ich zdravia. Prehľad o usporiadaní denných činností v materskej škole predstavuje DENNÝ PORIADOK. Výchovno-vzdelávacia činnosť v materskej škole pozostáva z ustálených organizačných foriem. V týchto formách sa vzhľadom na optimálny biorytmus a zdravú životosprávu dieťaťa predškolského veku uspokojujú rozmanité potreby a záujmy.
	ČAS
	ČINNOSTI

	
6:45-9:00
	príchod detí do MŠ, ranný filter
privítanie, 
hry a činnosti podľa výberu detí, individuálne a skupinové aktivity, zdravotné cvičenia, 

	9:00 - 9:30

	osobná hygiena, 
desiata

	9:30 -10:00
	edukačná aktivita 

	
10:00 - 11:30
	osobná hygiena,
pobyt vonku


	
11:30 - 12:15
	osobná hygiena, 
obed

	
12:15 - 14:20
	osobná hygiena
odpočinok

	
14:20 - 15:15
	hygiena, 
olovrant

	
15:15 -16:30

	hry a činnosti podľa výberu detí, individuálne a skupinové aktivity
odovzdávanie detí 



	              Dvakrát týždenne (utorok a štvrtok)
                                15:15 – 15:45
	krúžková činnosť hravého anglického jazyka



Organizácia v šatni 
Do šatne majú prístup zákonní zástupcovia dieťaťa prípadne iné zákonným zástupcom poverené osoby. Pri prezliekaní a odkladaní vecí vedú v spolupráci s učiteľkami deti k samostatnosti a poriadkumilovnosti. Za organizáciu pri vyzliekaní a obliekaní detí počas dňa zodpovedajú pedagogickí zamestnanci. Pedagogickí zamestnanci zodpovedajú za estetickú úpravu šatne. Pri menších deťoch môžu na požiadanie pomáhať pri obliekaní a vyzliekaní detí nepedagogické zamestnankyne. Za hygienu v šatni a uzamykanie vchodu do pavilónu zodpovedá príslušný nepedagogický zamestnanec.
Organizácia v umyvárni a WC 
Za organizáciu v umyvárni zodpovedajú príslušní pedagogickí zamestnanci. Podľa vyspelosti detí organizujú činnosť v umyvárni, WC, vedú deti základným hygienickým návykom a sebaobsluhe, dodržiavajú hygienické zdravotné a bezpečnostné predpisy. Každé dieťa má svoj uterák, hrebeň. Za pravidelnú čistotu a hygienu umyvárni a WC zodpovedajú nepedagogickí zamestnanci. 
Organizácia vydávania stravy detí v materskej škole 
Stravovanie detí a zamestnancov materskej školy zabezpečuje Školská jedáleň v Čečejovciach. Za kvalitu a predpísané množstvo stravy zodpovedá vedúca zariadenia. Za hygienu a kultúru stolovania zodpovedajú príslušní pedagogickí aj nepedagogickí zamestnanci  materskej školy. Za organizáciu a výchovu a vzdelávanie počas stolovania zodpovedajú pedagogickí zamestnanci. Vedú deti k osvojovaniu základných návykov kultúrneho stolovania a stravovania, pričom uplatňujú individuálny prístup k deťom. Snažia sa, aby počas stolovania vládla v jedálni pokojná atmosféra. Vedú deti k používaniu príboru podľa vyspelosti detí tak, aby dieťa vo veku 5 - 6 rokov dokázalo stolovať s kompletným príborom. Deti nenásilnou formou usmerňujú a motivujú, pričom ich nenútia jesť.
Možnosti stravovania detí v materskej škole:
-  celodenná strava /desiata , obed, olovrant/
 - poldenná strava /desiata, obed/
V prípade, že dieťa je alergické na určitú potravinu oznámi túto skutočnosť písomne pedagogickému zamestnancovi spolu so stanoviskom odborného lekára - špecialistu. 

Pobyt detí vonku detí v materskej škole 
Pobyt vonku je plnohodnotnou súčasťou výchovy a vzdelávania. Za organizáciu a dĺžku pobytu vonku zodpovedajú príslušní pedagogickí zamestnanci v zmysle dodržiavania bezpečnosti a ochrany zdravia detí v zmysle príslušných všeobecno-záväzných predpisov. Na vychádzke nemôže mať pedagogický zamestnanec viac ako 21 detí od 4 do 5 rokov, alebo 22 detí starších ako 5 rokov. Pri vyššom počte detí alebo činnostiach, ktoré si vyžadujú zvýšený dozor vedúca pracoviska zabezpečí ďalšieho zamestnanca materskej školy, ktorý pod vedením učiteľa dbá na bezpečnosť detí. S triedou s deťmi mladšími ako tri roky, s deťmi vo veku od 3 do 4 rokov, deťmi so zdravotným znevýhodnením sa uskutočňuje vychádzka vždy za prítomnosti dvoch zamestnancov. 
V čase letných mesiacov s vysokými dennými teplotami musia mať deti hlavu krytú vhodným doplnkom, aby sa predišlo úpalu. Oblečenie majú mať vzdušné, z prírodného materiálu. Ak majú v skrinke ochranný opaľovací krém a učiteľka je o tom informovaná, pred odchodom von ho dieťaťu pomôže použiť. Deti majú v plnej miere zabezpečený pitný režim z materskej školy, príp. si deti nosia v nerozbitnej fľaši z domu. V letnom období sa pobyt detí vonku na priamom slnečnom žiarení zvyčajne v čase od 11.00 do 15.00 hod. obmedzuje na minimum.

Organizácia v spálni počas odpoludňajšieho odpočinku 
Počas popoludňajšieho oddychu v spálni dbá učiteľka na primerané oblečenie detí /pyžamo/ . Pri prezliekaní deti motivuje podľa ich schopnosti k sebaobsluhe a dôslednosti pri odkladaní zvrškov odevu. Zabezpečí pravidelné vetranie spálne, ktoré neohrozí zdravie detí. Od odpočívajúcich detí neodchádza, individuálne pristupuje k deťom, ktoré nepociťujú potrebu spánku. Počas odpočinku detí si učiteľka doplňuje triednu agendu, pripravuje si pomôcky, príp. študuje odbornú literatúru.

Výlet, exkurzia, plavecký alebo lyžiarsky výcvik
Výlet, alebo exkurzia sa organizuje na základe plánu práce školy, najviac na jeden deň s prihliadnutím na bezpečné, hygienické a fyziologické potreby detí a so zabezpečením teplého obeda pre deti. Pred uskutočnením výletu , alebo exkurzie vedúci pedagogický zamestnanec poverený riaditeľom organizačne zabezpečí prípravu a priebeh týchto aktivít vrátane poučenia o bezpečnosti a ochrane zdravia a vyhotoví o tom písomný záznam ktorý potvrdia všetky dospelé zúčastnené osoby svojim podpisom . Na výlet a exkurziu s deťmi predškolského veku možno použiť aj verejnú dopravu. 

Krúžková činnosť
Materská škola môže organizovať krúžkovú činnosť pre deti podľa záujmu zákonných zástupcov a organizačných možnosti školy. Krúžková činnosť sa realizuje v čase určenom materskou školou v súlade s jej denným režimom a platnými pravidlami. Účasť dieťaťa na krúžkovej činnosti je dobrovoľná a podmienená informovaným súhlasom zákonného zástupcu. Krúžkovú činnosť môže zabezpečovať pedagogický zamestnanec materskej školy alebo iná fyzická či právnická osoba na základe dohodnutých podmienok. Pred začiatkom krúžku odovzdáva poverená zamestnankyňa dieťa osobe zabezpečujúcej krúžok podľa interného postupu školy. Počas trvania krúžku zodpovedá za bezpečnosť a ochranu zdravia detí osoba zabezpečujúca krúžkovú činnosť. Po skončení krúžku sa dieťa odovzdá späť učiteľke, poverenej osobe alebo zákonnému zástupcovi podľa pravidiel konkrétneho krúžku a školy. Zákonný zástupca je povinný oznámiť škole skutočnosti, ktoré môžu mať vplyv na bezpečnú účasť dieťaťa na krúžku. Spôsob úhrady poplatkov za krúžkovú činnosť je zákonným zástupcom oznámený pri ponuke konkrétneho krúžku. Pri neprítomnosti lektora, úraze alebo mimoriadnej udalosti sa postupuje podľa interných pravidiel materskej školy a dohodnutých podmienok s poskytovateľom. Podrobné organizačné informácie o jednotlivých krúžkoch oznamuje materská škola zákonným zástupcom samostatne. 

Starostlivosť o hygienu, zdravie a bezpečnosť detí v materskej škole
	V starostlivosti o zdravie, hygienu a bezpečnosť detí sa všetci zamestnanci riadia všeobecno-záväznými predpismi, internými predpismi MŠ , Zákonníkom práce zákonom NR SR č. 124 /2006 o BOZP v znení neskorších prepisov, § 422 Obč. zákonníka, zákonom NR –SR č.355 Z. z O ochrane a podpore zdravia. Za dodržiavanie hygienických predpisov v priestoroch materskej školy a ochranu zdravia detí zodpovedajú tak pedagogickí ako aj nepedagogickí zamestnanci a to v rozsahu svojich pracovných náplní. V zmysle Dohovoru o právach dieťaťa sú pedagogickí pracovníci povinní zabezpečovať aktívnu ochranu detí pred sociálno-patologickými javmi, monitorovať zmeny v správaní detí a v prípade oprávneného podozrenia z fyzického alebo duševného týrania či ohrozovania mravného vývinu bezodkladne riešiť problém v spolupráci s vedením materskej školy a Centrom pedagogického a psychologického poradenstva a prevencie, kontaktovať príslušný odbor sociálnych vecí, pediatra a príslušné oddelenie policajného zboru. V prípade úrazu poskytnúť prvú pomoc a konzultovať s lekárom. Oznámenie o úraze podá rodičovi učiteľka, pri ktorej sa úraz stal a zaeviduje ho u riaditeľky školy hneď po ošetrení dieťaťa. 
	Pri závažnom porušení školského poriadku má riaditeľ v kompetencii predvolať zákonných zástupcov. O pohovore sa spíše zápisnica. Po opakovanom porušovaní školského poriadku (viac ako 4 krát) má riaditeľ materskej školy kompetenciu prerušiť štúdium dieťaťa maximálne po dobe 6 mesiacov, u detí predškolského veku max. na 3 mesiace.  
	Úlohou rodiča je dbať o čisté a správne oblečenie detí a taktiež týždenne zodpovedajú za výmenu čistých uterákov a výmenu čistého pyžama. Dvakrát mesačne  vymieňajú posteľnú bielizeň za čistú. Prevliekanie posteľnej bielizne je náplňou práce nepedagogického zamestnanca. Všetky osobné veci majú byť označené menom. Pracovníčky nezodpovedajú za stratu alebo výmenu ošatenia alebo bielizne. 
	Za bezpečnosť detí a ochranu zdravia zodpovedajú pedagogickí zamestnanci materskej školy    od prevzatia dieťaťa až po jeho odovzdanie zákonnému zástupcovi dieťaťa prípadne inej poverenej osobe. V priestoroch materskej školy je prísny zákaz fajčenia. 

Ochrana spoločného a osobného majetku
	Vchody do materskej školy sú zaistené bezpečnostnými zámkami. Kľúče od budovy má riaditeľka MŠ a ňou poverení zamestnanci školy. Za odomykanie a zamykanie budov sú zodpovední príslušní nepedagogickí zamestnanci. V budovách materskej školy je zakázaný akýkoľvek pohyb cudzích osôb. Po skončení upratovania a pri odchode z pracoviska sú povinní nepedagogickí zamestnanci skontrolovať uzatvorenie okien a uzamknutie dverí. Osobné veci si odkladajú zamestnanci na bezpečné a uzamykateľné  miesto. 
Ďalšie práva a povinnosti súvisiace s ochranou majetku plnia zamestnanci v zmysle svojich pracovných náplní Pracovného poriadku a Prevádzkového poriadku MŠ v Paňovciach. 

Štandardy dodržiavania zákazu segregácie vo výchove a vzdelávaní
Podľa druhej vety §145 ods. 1 školského zákona škola pri dodržiavaní zákazu segregácie vo výchove a vzdelávaní postupuje podľa štandardov, ktoré vydáva a na svojom webovom sídle zverejňuje ministerstvo školstva a sú záväzné pre vypracovanie školského poriadku.
,,Štandardy dodržiavania zákazu segregácie vo výchove a vzdelávaní“ sú uvedené v Prílohe č.1. 
Spracovanie osobných údajov o identifikácií dieťaťa a zákonných zástupcov dieťaťa
Každý zamestnanec materskej školy v zmysle zákona č. 18/2018 Z.z o ochrane osobných údajov a o zmene a doplnení niektorých zákonov je povinný zachovávať mlčanlivosť o osobných údajoch, s ktorými príde do styku v pracovných priestoroch. Tie nesmie využívať na osobnú potrebu, nesmie ich zverejňovať, nikomu poskytovať a sprístupňovať.
Materská škola spracúva osobné údaje o deťoch a zákonných zástupcoch bez súhlasu dotknutých osôb len na konkrétne určený, výslovne uvedený a oprávnený účel a iba v prípadoch, ak jej to ustanovuje osobitný zákon a to zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov.
Rozsah zberaných osobných údajov pre potreby pedagogickej dokumentácie je uvedený v § 11 zákona č. 245/2008 Z. z. o výchove a vzdelávaní (školský zákon). Rozsah osobných údajov potrebných pre zasielanie do centrálneho registra detí, žiakov a poslucháčov je uvedený v § 157 zákona č. 245/2008 Z. z. o výchove a vzdelávaní (školský zákon).
Škola má právo získavať a spracúvať osobné údaje: 
· o deťoch v rozsahu: meno a priezvisko, dátum a miesto narodenia, bydlisko, rodné číslo, štátna príslušnosť, národnosť, fyzického zdravia a duševného zdravia, mentálnej úrovne vrátane výsledkov pedagogickopsychologickej a špeciálnopedagogickej diagnostiky; 
· k identifikácii zákonných zástupcov dieťaťa v rozsahu: meno a priezvisko, adresa zamestnávateľa, trvalé bydlisko, kontakt na účely komunikácie. 
Zákonní zástupcovia detí poskytujú materskej škole svoje osobné telefónne čísla, ktoré sú využívané v súlade so znením zákona č. 18/2018 Z. z. o ochrane osobných údajov a o zmene a doplnení niektorých zákonov len v prípade ochorenia dieťaťa, úrazu dieťaťa, zlého emocionálneho stavu dieťaťa, v prípade, ak zákonný zástupca nevyzdvihne dieťa po skončení prevádzky materskej školy alebo na potrebu inej komunikácie riaditeľky alebo pedagogických zamestnancov s rodičom ohľadom náležitostí spojených s materskou školou.
Záverečné ustanovenie
Školský poriadok slúži ako interný dokument, ktorým sa majú riadiť všetci pedagogickí a nepedagogickí zamestnanci, zákonní zástupcovia a deti. Zákonní zástupcovia sú so školským poriadkom oboznámení na schôdzi rodičovského združenia, ktorý dokladujú svojim podpisom na podpisovom hárku. 

Derogačná klauzula- zrušovacie ustanovenie
Vydaním daného školského poriadku sa ruší predchádzajúci školský poriadok vzdaný 6.9.2024. 



........................................................
       	Katarína Bencová
[bookmark: _GoBack]poverená riadením materskej školy Paňovce
          Paňovce č. 96, 044 71

 
    V Paňovciach, dňa 21.7.2026















Svojim podpisom potvrdzujem a beriem na vedomie, ako zákonný zástupca, že som bol/a oboznámený/á so Školským poriadkom materskej školy Paňovce č. 96 v Paňovciach.

Svojim podpisom potvrdzujem a beriem na vedomie, ako zamestnanec , že som bol/a oboznámený/á so Školským poriadkom materskej školy Paňovce č. 96 v Paňovciach.

